


[image: Portada del llibre «Gymnastics Star». Hi apareix una nena amb mallot de gimnàstica al centre, envoltada de dibuixos petits com estrelles, llapis, diari, medalla i arc de Sant Martí. Autora: Laura Sievking.]

[image: Nena amb mallot de gimnàstica al centre, envoltada de dibuixos com estrelles, diari, llapis, medalla, somriures i un arc de Sant Martí. Fons amb el text «Gymnastics Star».]






 


Per a la meva família i tots aquells que han estat al meu costat a les verdes i a les madures. 

G.G. 

 

Per a la senyoreta C i les noies del gimnàs: gràcies pels millors records. 

L.S. 

 

Als meus pares, la meva germana, el meu cunyat i els meus nebots Theodore i Oliver; les meves amigues i la meva agència, per fer més suportables les patinades i caigudes de la vida. 

A.E. 







 


[image: Lletra G de color rosa, llapis rosa i arc de Sant Martí petit amb núvols, sobre fons blanc.]


 

DIUMENG A LA NIT 

 

Estimat Diari, 

 

Caram, que estranya que em sento escrivint això —no havia escrit mai cap diari!—. La meva MAMA (millor amiga), la Bri, te’m va regalar, Diari. Em va dir que és important tenir un lloc on escriure totes les meves esperances i somnis. 

 

Doncs som aquí! Però ella no te’m va regalar pel meu aniversari o per Nadal, ni tan sols com a regal de MA. 

 

No, tu formaves part del regal del meu NOU COMENÇAMENT! 

 


[image: Nena amb cua i roba esportiva de gimnàstica, somrient, sosté un diari brillant a la mà dreta i un llapis rosa a l'esquerra. Hi ha estrelles i cors al seu voltant.]


 

Encara em posa una mica trista escriure això. 

 

En realitat no me n’aniré lluny; continuo vivint a casa meva i vaig a l’escola de sempre. Però la part més trista és que ja no aniré a gimnàstica amb la Bri. Ni amb cap de les meves amigues de l’equip. 

 

Em canvio a un gimnàs nou i tot comença demà. Estic MOLT NERVIOSA! 

 

Em sento com si tingués micos gimnastes fent tombarelles cap enrere i salts mortals i acrobàcies aèries a dins de la panxa! 

 

Però espera un segon. Sento que necessito explicar-te una mica més de la història, Diari. Segur que et preguntes, per què deixo el gimnàs que m’agrada TANT. 

 

Bé, començaré pel principi: 

 

Soc la Georgia 

 


[image: Lletres negres envoltades de dibuixos petits com estrelles, cors, espurnes, llamps, espirals i cares somrients, amb detalls en rosa sobre fons blanc.]


 

Tinc deu anys i visc a casa amb la mare, el pare, el meu germà petit, en Dylan, i la meva gossa adorable, la Lluna. 

 


[image: Dibuix d'una família formada per dues persones adultes, dos infants i un gos. Tots somriuen i saluden, amb els noms indicats a sobre i alguns detalls en rosa.]


 

La meva família m’anomena Georgia saltimbanqui, perquè, bé, em passo el dia saltant! Quan tenia dos anys vaig començar a saltar i pràcticament no he parat des de llavors. 

 

Quan era petita jo… 

 


[image: Dues imatges amb una nena saltant alegrement: a l’esquerra damunt d’un sofà i a la dreta damunt d’un llit, envoltada d’estrelles, cors i un osset de peluix.]


 


[image: Nena amb dues cues salta per damunt de caixes al supermercat, als prestatges d’una biblioteca i damunt d’un llit mentre dorm, amb expressions d’alegria i energia.]


 

Un dia, el pare li va dir a la mare: 

 


[image: Dues persones adultes assegudes al sofà observen somrient una nena amb dues cues, que salta amb energia mentre un barret cau a terra. Dos tests de plantes decoren l'escena.]


 

I la mare hi va estar d’acord. 

 

Jo només tenia tres anys quan la mare em va portar a la meva primera classe de gimnàstica. I va ser un amor a primera vista! 

 

Aquest era el lloc on realment volien que saltés. 

 


[image: Nena amb dues cues salta primer al trampolí, després al llit elàstic i finalment a dins d'una piscina plena de blocs d'escuma, tot mostrant expressions d'alegria.]


 


[image: Nena amb dues cues salta amb energia des d'un plint de fusta i després des de la barra d'equilibri, sobre matalassos. Hi ha estrelles i cors al seu voltant.]


 

Després d’un parell d’anys, l’entrenadora del gimnàs va dir que hauria d’entrenar en el programa de nivells, que era l’equip de noies que participaven en competicions reals i coses per l’estil. Naturalment que desitjava fer-ho! 

 

I allà vaig conèixer la Bri. Vaig saber de seguida que la Bri i jo seríem MA! S’assembla molt a mi, sempre parla, sempre somriu (bé, gairebé sempre), i sempre salta! 

 


[image: Dues fotografies dibuixades mostren dues nenes somrient i abraçades, amb roba esportiva. Hi ha detalls de cors, estrelles i fletxes amb noms i la paraula «Amigues».]


 

Entrenàvem plegades al meu club, l’Estrelles. Vam començar a participar en competicions juntes i sempre les guanyàvem. 

 

La meva entrenadora m’anomenava «la reina de la barra d’equilibri», i a la Bri, «l’estrella de la barra asimètrica». Érem l’equip ideal, guanyàvem moltes medalles a les competicions. 

 


[image: Dues nenes amb xandall, somrients, s’abracen damunt del podi al primer lloc. Porten medalles i copes a les mans, envoltades de línies que simbolitzen emoció.]


 

Llavors, un dia, fa gairebé tres mesos, l’entrenadora ens va dir que volia que féssim una prova per a un programa d’elit en un club nou. Jo estava nerviosa i emocionada, perquè tinc un gran somni. El meu somni és ser… 

 


[image: Text en negreta amb lletres grans que diu «Una gimnasta olímpica», envoltat de petites estrelles dibuixades i detalls en rosa.]


 

I la manera d’arribar-hi és entrenar en un programa d’elit com aquest. Era la meva oportunitat. Vam participar en una competició especial en què els jutges avaluaven les nostres capacitats actuals, però també buscaven «potencial». La Bri és una gimnasta increïble i molt més flexible que jo! Ella dominava els exercicis d’estiraments, però no és tan forta com jo. Li van costar molt algunes de les proves de força, com pujar i baixar per una corda en posició de carpa, que vol dir que no es poden fer servir les cames! Després de les proves, vam tornar a entrenar a l’Estrelles. 

 


[image: Tres nenes amb mallot de gimnàstica pugen per cordes. Una està al centre a més altura, somrient, mentre les altres dues pugen als costats.]


 

La vida es va tornar tan atrafegada que vaig oblidar el programa d’elit al cap d’unes setmanes. Però llavors, ara fa un mes, va passar una cosa. Va ser increïble, fantàstic, sorprenent, impressionant i esplèndid! 

 


[image: Lletra gran i negra amb el text «Vaig entrar a l’equip d’elit!!», envoltada de dibuixos de trofeus, estrelles, llamp i espurnes.]


 

Estava MOOOOLT contenta. Però llavors vaig descobrir una cosa horrible, terrible, colpidora i devastadora… 

 


[image: Dibuix amb el text «La Bri NO hi ha entrat» envoltat de cares tristes i un cor petit al costat del text.]


 

O sigui que vaig decidir que no hi volia anar sense la meva MA. No. De cap manera. Ni parlar-ne. 

 

Després, una nit, el pare va entrar a la meva habitació a parlar amb mi. Em va dir: 

 

PARE: Georgia, aquesta és la teva gran oportunitat. 

JO: Però no vull fer-ho sense la Bri. 

PARE: Quin és el teu gran somni, Georgia? 

JO: Ser una gimnasta internacional.  

PARE: I quina és la millor manera d’aconseguir aquest somni?  

JO: Entrenar a Elit. Però llavors la Bri ja no serà la meva MA mai més. 

PARE: Georgia, els teus amics de veritat sempre seran a prop teu. Aquest és el moment d’aconseguir el teu somni. 

 


[image: Persona adulta i nena seuen creuats damunt un llit rosa, mirant-se i somrient. A la vora hi ha un osset de peluix també rosa.]


 

Encara no n’estava segura, així que vaig pensar que parlaria amb la Bri. No volia que deixés de ser la meva amiga si me n’anava a Elit sense ella. Però sabeu què em va dir? 

 


[image: Dues nenes seuen damunt d'un llit: una amb expressió trista, l'altra somrient i amb els braços alçats, parlant-se. Al voltant hi ha petits dibuixos d'espurnes i estrelles.]


 

Aquest és un dels motius pels quals som MA. Perquè la Bri és la MILLOR amiga del món. Els amics s’ajuden mútuament, i la Bri és òbviament una amiga de veritat! I va ser en aquell moment quan te’m va regalar, Diari. Em va dir que necessitava escriure el meu dia a dia fins a convertir-me en una gimnasta internacional de debò. 

 

Així que vaig acceptar el meu lloc al Centre de Gimnàstica Cap Amunt, en el programa Elit. No em puc creure que estigui escrivint això. Jo, Georgia Godwin, seré una gimnasta d’ELIT! 

 

I entrenaré MOOOOLTES hores a la setmana, gairebé cada dia! Fins i tot em saltaré algunes classes! 

 

I tot comença demà.. Desitja’m sort, Diari! 

 

Bona nit, Diari. 

 

Georgia 





 


[image: Lletra G de color rosa, llapis rosa i arc de Sant Martí petit amb núvols, sobre fons blanc.]


 

DILLUNS AL MATÍ 

 

Estimat Diari, 

 

T’escric de pressa i corrents per dir-te que avui és el dia! Me’n vaig a l’escola, i just després, aniré al meu nou gimnàs, Cap Amunt, a la primera sessió d’entrenament amb el meu nou equip. 

 

Estic MOOOOOLT nerviosa i emocionada. 

 

Espero que les noies de l’equip siguin simpàtiques. 

 

I que no se m’oblidi cap acrobàcia. Imagina’t que surto i no recordo com es fa una tombarella lateral bàsica! Seria HUMILIANT. 

 


[image: Nena de gimnàstica cau sobre la barra d'equilibri amb cara de preocupació, mentre un grup de nenes amb mallot observen des del fons dins d'un núvol de pensament.]


 

Ja t’explicaré com ha anat! 

 

Georgia 







[image: Lletra G de color rosa, llapis rosa i arc de Sant Martí petit amb núvols, sobre fons blanc.]



DILLUNS A LA NIT 


Estimat Diari, 


Estic ESGOTADA! Fins a l’infinit i més enllà! Avui ha sigut ÈPIC. I terrorífic. I al·lucinant. I esgarrifós. I, bé, TOTES les emocions. 


Després de l’escola, la mare m’ha portat al gimnàs Cap Amunt. Hi he entrat i m’he sentit com si fos el meu primer dia en una escola nova. No sabia on anar ni què fer. 


Però llavors se m’ha apropat una dona molt amable i m’ha preguntat si necessitava ajuda. Ella treballava a la recepció i m’ha ensenyat la zona on entrenen els equips d’Elit. 


Hi havia moltíssima gent al gimnàs entrenant, tant nois com noies. Però només érem sis a l’equip d’Elit. 


El gimnàs és IMPRESSIONANT. Hi ha una piscina d’escuma i un llit elàstic llarg que arriba fins a la piscina perquè puguem practicar les piruetes més difícils i aterrar en un munt de blocs tous d’escuma. 



[image: Dibuix d'una piscina plena de blocs d'escuma al costat d'un llit elàstic rosa amb potes i catifa tova entremig. Fletxes assenyalen «esponjós» i «elàstic».]



També hi ha una pila de bigues, i molts jocs de barres, incloses les barres asimètriques de fusta en les quals competim, així com barres metàl·liques altes que utilitzem per aprendre a fer estiraments amb el cos molt estirat. A aquests els anomenem GEGANTS. 



[image: Nena amb mallot fa una vertical sobre unes barres de gimnàstica. Hi ha etiquetes amb el text «L'esquena recta» i «GEGANT» i estrelles decoratives al voltant.]



He deixat la bossa a terra i m’he apropat a les noies de l’equip. I endevina què? 


TOTES EREN MÉS GRANS QUE JO. 


Ho he vist de seguida; eren més altes que jo i semblaven de secundària. 



[image: Una nena amb mallot rosa, sola i amb expressió insegura, observa un grup de quatre nenes amb mallot i xandall que parlen entre elles. Hi ha una bossa a terra al costat de la nena sola.]



Estava totalment fora de lloc. Mentre sentia un formigueig a la panxa, una noia pèl-roja se m’ha apropat saltant i s’ha presentat com a Amaya. Fa sisè i, tot i que és més gran que jo, com a mínim no ho és gaire més. 

Li he preguntat si totes les altres noies que eren allà ja anaven a l’institut, i m’ha dit que sí. I això ha fet que l’estómac em tremolés. Les noies més grans parlaven i em miraven. 



[image: Nena amb cabell rinxolat recollit amb goma, vestida amb un mallot de gimnàstica rosa. Somriu i saluda amb la mà dreta alçada. Té pigues i la mà esquerra al maluc.]



M’he preguntat si devien estar pensant que era massa petita per ser allà. 


Després, una dona se’ns ha acostat a l’Amaya i a mi. Tenia més o menys l’edat de la mare, o potser una mica menys, i tenia els cabells foscos i molt llargs. Ha somrigut, cosa que m’ha calmat lleugerament els nervis. Ha dit que era l’entrenadora Daniela. 



[image: Nena amb cabell fosc recollit en una cua, amb jaqueta esportiva rosa, somriu i saluda amb la mà dreta aixecada.]



ENTRENADORA DANIELA: Tu deus ser la Georgia, la nostra nova gimnasta de l’equip Elit.  

JO: Sí!  

ENTRENADORA DANIELA: Et vaig veure en la teva última competició. Vas fer-ho genial! Tens una rutina preciosa a la barra d’equilibri. 

JO: Gràcies. 

ENTRENADORA DANIELA: Vine a escalfar amb la resta de l’equip. 



[image: Dibuix d’un llamp negre i un petit cercle negre sobre fons blanc.]



Així que he respirat fondo i he seguit l’entrenadora Daniela cap a on hi havia les noies més grans. 


L’entrenadora Daniela m’ha dit que m’acostés cap a ella. Jo tenia MOLTA VERGONYA i les galtes se m’han posat vermelles. Llavors ha dit: 


—Noies, recordeu que us vaig dir que vindria una nova gimnasta? Doncs bé, ella és la Georgia, i ara entrenarà amb nosaltres. 



[image: Persona amb xandall i cabell llarg recollit sosté una llibreta i observa una nena amb mallot que sembla preocupada. Hi ha espurnes i línies d'expressió al voltant.]



Les altres noies han somrigut i m’han saludat amb la mà i, encara que totes són més grans que jo, m’han semblat molt simpàtiques. 


El meu equip: 



[image: Cinc nenes amb mallots de gimnàstica fan una salutació alegre. Cada una apareix en un marc independent amb el seu nom escrit a sota.]



Un cop l’entrenadora Daniela m’ha presentat, ens hem posat a entrenar. Hem començat corrent amunt i avall per les màrfegues per entrar en calor. Després hem fet un munt de salts: amb els genolls al pit, rectes i rectes cap enrere, amunt i avall sense parar. Fins i tot m’he ofegat una mica, perquè en el meu antic gimnàs no ens movíem mai tan de pressa! 


—No passa res, ja t’hi acostumaràs. 


L’Amaya m’ha picat l’ullet quan m’ha sentit rebufar. 


Hem passat als estiraments i als exercicis de força, que són bastant semblants als que fèiem al meu antic gimnàs. Però aquestes noies són totes MOLT BONES. 


Totes són superflexibles i poden obrir les dues cames amb facilitat i doblegar-se endavant. 



[image: Sis nenes amb mallot practiquen estiraments sobre matalassos de gimnàstica roses, fent diferents posicions d'espatlleres i escaires.]



I també són SUPERFORTES. 

Hem fet flexions, abdominals i v-snaps (que són com abdominals, però quan el cos puja, les cames també pugen!). 



[image: Nena amb mallot fa un exercici de gimnàstica asseguda tocant-se els peus amb les mans, formant una V amb el cos. L'envolten estrelles i espirals.]



Una vegada hem acabat l’escalfament, l’entrenadora Daniela ens

